Fiċ-Ċina għall-ewwel darba twieldu triplets minn Panda. L-Amministrazzjoni taż-Żoo qed tagħmel dak kollu possibbli biex issalva lit-triplets li bħalissa qed jinżammu f’inkubatur minħabba li twieldu qabel iż-żmien. Dawn it-triplets twieldu fl-aħħar ta’ Lulju b’dawk li jieħdu ħsiebhom qed jgħidu li jidher li t-tlieta li huma ser jgħixu. Is-sena l-oħra fiċ-Ċina twieldu biss 49 panda li sebgħa minnhom mietu. Iċ-Ċina flimkien ma’ diversi pajjiżi oħra qed jaħdmu kemm jistgħu biex il-popolazzjoni ta’ dan l-annimal delikat tiżdied kemm jista’ jkun. Bħalissa fiċ-Ċina huwa stmat li hemm biss ftit aktar minn elfejn Panda ħajjien li 370 minnhom qed jinżammu fil-magħluq filwaqt li l-oħrajn jgħixu fis-salvaġġ.